Guro Sibeko

**Guro Jabulisile Sibeko** (født 1975) er en norsk slampoet, forfatter, lærer og aktivist.  

## Bakgrunn
Sibeko ble født i 1975 i Rælingen med far av sørafrikansk opphav og  mor fra Nordfjord. Faren var aktiv i ANC og Sibeko har skrevet hans historie i *Krigerhjerte: Min fars reise*. 

Sibeko har lærerutdanning fra Oslomet – storbyuniversitetet, en mastergrad i nordisk didaktikk og en mastergrad i veiledningspedagogikk fra Universitetet i Oslo. 

## Forfatterskap
Hun har skrevet artikler for ungdomsbladet *Reporter* og *[[VG]]*, mange kronikker, tekster til lærebøker og informasjonsmateriell, og hun var en av bidragsyterne til antologien *[[Råtekst]]* (Aschehoug forlag).  

I januar 2009 debuterte hun som romanforfatter med actionromanen *[[Vingespenn (roman)|Vingespenn]]* på Gyldendal. 

Siden har hun utgitt romanene *Ctrl+Alt+Delete* (Gyldendal, 2010) og *Jeg kan oppløse mørket* (Juritzen Forlag, 2013). På Cappelen Damm har hun utgitt barnebøkene *Blodmånenatta* (2011) og *Ildulven* (2012) og biografien *Krigerhjerte - min fars reise* (2013). Hun har også utgitt *Den store SLAM!boka*, en innføring i SLAM!poesi, sammen med Martine Næss Johansen. De to bøkene om rasisme, *Rasismens poetikk* og *Alle blir fri*, har Sibeko utgitt på eget forlag. Hun er en av fire forfattere bak Aschehougs samfunnsfagverk for mellomtrinnet *Arena 5-7*.

Sibeko er en slampoet som deltar i konkurranser og oppvisninger med tekster som ofte har politisk innhold. Hun holder kurs i SLAM!poesi og i annen skriving. 

Hun har laget produksjonene *Blodmånenatta* (sammen med folkemusiker Sigrid Moldestad), *Framtid på flukt* og *Plass nok?* (sammen med SLAM!poet og skuespiller Sofie Frost), som alle har turnert skoler over hele landet.

## Aktivisme
Hun har siden tidlig i ungdommen arbeidet mot rasisme og for likestilling så vel mellom kvinner og menn som mellom hetero- og homofile. I 2003 var Sibeko initiativtaker til Foreningen for Partnerbarn, som arbeidet for juridisk likebehandling mellom barn født inn i heterofile forhold og barn født inn i homofile parforhold. Mellom 2006 og 2008 var hun nestleder i Landsforeningen for lesbisk og homofil frigjøring (LLH), der hun hovedsakelig arbeidet for innføringen av felles ekteskapslov for likekjønnede og ulikekjønnede par. I 2020 var hun leder for interrimstyret i *INN - etniske minoriteter i kulturlivet*. Hun var en av feministene bak to opprop for en inkluderende feminisme, som dannet grunnlaget for organisasjonen Inkluderende feminisme-initiativet.

## Bibliografi
* 2009: *Vingespenn* (roman), Gyldendal
* 2010: *Ctrl+Alt+Delete* (roman), Gyldendal
* 2011: *Blodmånenatta* (barnebok), Cappelen Damm
* 2012: *Ildulven* (barnebok), Cappelen Damm
* 2013: *Krigerhjerte* (sakprosa), Cappelen Damm
* 2013: *Jeg kan oppløse mørket* (roman), Juritzen
* 2018: *Den store SLAM!boka* (sakprosa), Melk
* 2019: *Rasismens poetikk* (sakprosa), Ordatoriet ISBN 9788269182224
* 2022: *Alle blir fri* (sakprosa), Ordatoriet ISBN 9788269182231

## Priser og utmerkelser
* 2020: Æresprisen under Oslo Pride fra FRI Oslo og Viken
* 2023: Norsk Forfattersentrums hederspris Wergelands åre – sammen med Martine Næss Johansen

## Referanser


## Kilder
* Guro Sibeko i ''Forfatterkatalogen'' hos Forfattersentrum

## Eksterne lenker
* 
*  Sibeko Cappelen Damm
*  Sibeko hos Gyldendal forlag